جمهور رئیس غني له طالبانو بیا د اوربند غوښتنه کړې
د افغانستان جمهور رئیس محمد اشرف غني یو ځل بیا له طالبانو غوښتي، چې ناامنو او جنګ ځپلو سیمو ته د بشري مرستو د رسیدلو لپاره دې اوربند وکړي.
جمهور رئیس محمد اشرف غني د چهارشنبې په شپه اپریل ۱۵ ( وري اوویشتم) په یوه تلویزیوني وینا کې د ملګرو ملتونو عمومي منشي له خوا د جګړو د بندیدو او اوربند د ټینګیدو نړیوالۍ غوښتنی ته په پاملرنې له طالبانو وغوښتل، چې د ملګرو ملتونو غوښتنه دې ومني. ښاغلي غني وویل "زه له طالبانو غواړم، چې د ملګرو ملتونو، د سیمې د هیوادونو او د افغانستان د خلکو برحقه اواز ته دې مثبت ځواب ورکړي او جګړه دې بنده او اوربند دې ټینګ کړي". تیره ورځ د شمالي اتلانتیک ټړون "ناتو" ټولنې او اروپايي ټولنې هم د طالبانو د بریدونو د بندیدلو او په افغانستان کې د تاوتریخوالي د کمیدو غوښتنې کړې وې. طالبانو تر اوسه د ملګرو ملتونو او اروپايي ټولنې د اوربند غوښتنو ته ځواب نه دی ورکړی. خو دغې ډلې د کروناویروس سره د مبارزې لپاره تر خپل کنټرول لاندې سیمو ته د مرستې رسونې ادارو د فعالیت اجازه ورکړې ده. په افغانستان کې د کرونا ویروس بیښې په ۲۹ ولایتونو کې ثبت شوي دي. د افغانستان عامې روغتیا وزارت خبرداری ورکړی، چې که چیرې جدي وقایوي تدابیر ونیول شي، نو کیدای شي دا ناروغي په دغه هیواد کې په یو ناورین بدله شي. جمهور رئیس غني په خپله وینا کې په دې ټینګار وکړ، چې افغانستان سره د نړیوالې ټولنې مخکینۍ مالي ژمنې به د کروناویروس سره د مبارزې لپاره ځانګړې شي. ښاغلي غني وویل، چې افغان حکومت د کروناویروس د خپریدو له پیل څخه دا وبا جدي وګڼله او د دغې ناروغۍ د حرکت ټولو ابعادو ته متوجه و، چې د هغه پر وینا د هر پړاو لپاره یې پلانونه ترتیب شوي وو. ښاغلي غني وویل "مونږ به سر له سبا د نړیوالې ټولنې په ځانګړي ډول د نړیوالو مرسته کوونکو ادارو سره بحث پیل کړو، چې څنګه کولی شو د دغو ادارو او هیوادونو پخوانې مالي ژمنې د کروناویروس سره د مبارزې په لاره کې تعدیل کړو. په دې هکله د دولت د رهبرۍ په مختلفو غونډو کې بحثونه شوي دي". جمهور رئیس محمد اشرف غني وویل، چې د نړیوالو مرستو د تعدیل وړاندیز ترتیب شوی او کابینه به دا وړاندیز د بحث وروسته تصویب کړي. ښاغلي غني وویل، چې د کرونا ویروس منحني په افغانستان کې صعودي حرکت تعقیبوي، چې له هغې وروسته پړاو د اعظمي خپریدو پړاو په مخ کې دی، چې ښاغلي غني د فلاکت د نقطې په نوم یاد کړ. جمهور رئیس غني وویل، حکومت د دغه پړاو لپاره هم لازم اقدامات په پام کې نیولي دي. ښاغلي غني وویل "زمونږ له نظره د دغې منحني د جهت راتلوونکي پړاونه به دا وي، چې د ناروغۍ د خپریدو اعظمي او نهايي ټکی، چې د فلاکت نقطه ورته ویل کیږي ارزیابي او پیش بینې کړو او لازم چمتوالی ورته ولرو". جمهور رئیس غني خلکو ته ډاډ ورکړ، چې په دې سختو شرایطو کې د حکومت مشرتابه د ټولو سکټورونو سره په اړیکه کې دی، تر څو نه یوازې د وقایه لپاره لازم اقدامات ترسره کړي، بلکې د کروناویروس د ناروغۍ پر وړاندې ټولې اړتیاوې هم برابرې کړي. د کرونا ویروس په لومړي ځل د ۲۰۱۹ میلادي کال د ډسمبر په میاشت کې د چین د هوبي‌ ایالت د ووهان په ښار کې خپور شو. په امریکا کې د جانس هاپکنس د پوهنتون د معلوماتو په اساس د کرونا ویروس د نن پنجشنبې تر سهار اپریل ۱۶ (وري ۲۸) پورې له ۱۳۷ زرو څخه زیات کسان مړه کړي او له دوه میلیونو زیات نور پرې اخته شوي دي. دا ویروس اوس د نړۍ په ۱۸۵ هېوادونو کې خپور شوی دی.